Խնայողությունների համաշխարհային օր

**Խնայողությունների համաշխարհային օր** (), սահմանվել է 1924 թվականի հոկտեմբերի 31-ին Իտալիայի Միլան քաղաքում Խնայբանկերի համաշխարհային ընկերության կազմակերպած  Խնայբանկերի 1-ին միջազգային կոնգրեսի ժամանակ: Կոնգրեսի վերջին՝ երրորդ օրը իտալացի պրոֆեսոր Ֆիլիպո Ռավիցան հայտարարել է «Խնայողության համաշխարհային օր»։ Խնայողությունների կոնգրեսի բանաձևերում որոշվել է, որ «Խնայողության համաշխարհային օրը» պետք է լինի ամբողջ աշխարհում խնայողությունների խթանման օր: Խնայողությունները խթանելու իրենց ջանքերում խնայբանկերն աշխատել են նաև ներգրավել դպրոցականների, հոգևորականների, ինչպես նաև մշակութային, մարզական, մասնագիտական և կանանց ասոցիացիաների: 

29 երկրների ներկայացուցիչներ միացել են «խնայելու միտքը» ողջ աշխարհի հանրությանը  հիշեցնելու առաջարկին և կարևորել դրա առնչությունը տնտեսության և անհատի համար ներկայացնելը: Խնայողությունների համաշխարհային օրը սովորաբար նշվում է հոկտեմբերի 31-ին, բացառությամբ այն երկրների, որտեղ այդ օրը պետական տոն է, քանի որ գաղափարն այն է, որ բանկերը պետք է բաց լինեն, որպեսզի մարդիկ կարողանան իրենց խնայողությունները փոխանցել անձնական հաշիվներին:

Խնայողությունների համաշխարհային օրը կազմակերպող բանկերի ուշադրության կենտրոնում են զարգացող երկրները, որտեղ շատ մարդիկ բանկերի շահառու չեն: Խնայբանկերը կարևոր դեր են խաղում այս երկրներում խնայողությունների ընդլայնման գործում՝ որոշակի արշավներով և նախաձեռնություններով, ինչպես, օրինակ, ոչ կառավարական կազմակերպությունների հետ աշխատելով՝ աղքատների կողմից պահվող խնայողական հաշիվների թիվը կրկնապատկելու նպատակով:

## Պատմություն
Օրը սահմանվել է 1924 թվականի հոկտեմբերի 31-ին Իտալիայի Միլան քաղաքում Խնայբանկերի համաշխարհային ընկերության կազմակերպած  Խնայբանկերի 1-ին միջազգային կոնգրեսի երրորդ՝ վերջին օրը: Իտալացի պրոֆեսոր Ֆիլիպո Ռավիցան այդ օրը հայտարարել է «Խնայողության միջազգային օր»։

Խնայողության համաշխարհային օրվա գաղափարը դատարկ տեղը չի առաջացել: Եղել են օրերի օրինակներ, որոնք նվիրված են եղել փող խնայելու գաղափարին՝ կյանքի ավելի բարձր մակարդակ ձեռք բերելու և տնտեսությունն ապահովելու համար, օրինակ՝ Իսպանիայում, որտեղ առաջին ազգային խնայողության օրը նշվել է 1921 թվականին, կամ Միացյալ Նահանգներում։ Այլ երկրներում, օրինակ՝ Գերմանիայում, ժողովուրդների վստահությունը խնայողությունների նկատմամբ պետք է վերականգնվեր, քանի որ նրանցից շատերը կորցրել էին իրենց խնայողությունները 1923 թվականի գերմանական դրամական բարեփոխման արդյունքում: Երկրորդ համաշխարհային պատերազմից հետո Խնայողության համաշխարհային օրը շարունակվեց և իր ժողովրդականության գագաթնակետին հասավ 1955-1970 թվականներին:

Տարբեր երկրներում այդ օրը նշվում է խնայողությունների սովորություն սերմանելու նպատակով։ Իսպանիան, ԱՄՆ-ը և Գերմանիան Խնայողության համաշխարհային օրը նշում են՝ մարդկանց հիշեցնելու համար խնայողություն ցուցաբերել ընտանիքի և ազգի բարօրության համար:  Ամեն տարի Խնայողության համաշխարհային օրվա համար հայտարարվում են տարբեր թեմաներ, որոնց հիման վրա նախատեսվում է նշել այդ օրը։

Որոշ երկրներում այս օրը նշելը գործնականում դարձել է իսկական ավանդույթ։ Ավստրիայում, օրինակ, խնայողության պաշտոնական թալիսմանը, այսպես կոչված, «խնայիր երջանիկ» () բրենդի իրազեկվածության ավելի բարձր աստիճանի է հասել, քան հանրապետության նախագահինը, և նույնիսկ փողոց է անվանակոչվել դրա անունով։ 1970-ական թվականներին «Sparefroh-Journal»-ը՝ երիտասարդների համար նախատեսված կրթական ամսագիրը, հասել է 400․000 տպաքանակի։

Հայաստանում Խնայողության համաշխարհային օրը նշվում է 2012 թվականից։

## Ծանոթագրություններ

Կատեգորիա:1924 հիմնադրումներ
Կատեգորիա:Հոկտեմբերի 31
Կատեգորիա:Միջազգային օրեր
Կատեգորիա:Ֆինանսներ